Toimimaton juhannustaika

    Kerronpa teille valaisevan esimerkin. Juhannustaikoihin liittyy aina alastomuus. Usein se on näillä leveysasteilla, lääketieteellinen riski. Minulla sää oli mitä parhain. Ja lopputulos oli vähintäänkin opettavainen.

        Luoja ei kyllä aina ymmärrä huumoriani. Silloin kysyn, kuka minut on luonut. No palataanpa juhannukseen noin 60 vuotta sitten. Silloin minä juoksin alastomana, kaksi kierrosta naapurin tyttären perässä. Syksyllä kylvetyn ruispellon ympäri. Toisen kierroksen juoksin ilmeisesti yksin, kun en tiennyt olinko edellä vai jäljessä. Jano yllätti ja pysähdyin aitan nurkalle juomaan. Saavin pintaan heijastui ennuskuva. Ei suinkaan morsiameni, vaan naapurin isännän tuttu silhuetti. Samassa päässäni tärähti ja sitten en "muistakkaa mittää".

        Aamulla herätessäni näin yläpuolellani, kauniit kasvot. Tuo nainen katsoi minua silmiin. Hänen silmänsä loistivat kilpaa kultaisten leijona nappien kanssa. Tuo ihanuus ojensi minulle kukkivan neliapilakimpun. Taisi siinä muutama päivänkakkarakin olla. Ojensin käteni, mutta samassa unikuva katosi. Ja huomasin pudistavani kädessäni - sakkolappua. Ovella vain vilahtivat, parempiakin päiviä nähneet, kyläpoliisin sarkaiset virkahousut.

        Pyhien jälkeen pyysin isältä förskottia (ennakkoa). Tämä tunnettu korpifilosofi, katsoi ylöspäin taivaalle ja lausui ykskantaan: Viina on kiellettävä kaikilta miehiltä, jotka ovat ryypänneet rahansa. En ole vieläkään varma, oliko hänen tulkintansa: Vihje, Viittaus vai Viisaus. Vilpitön ainakin. Minä noudatin jälkimäistä. Palaver oli päättynyt.

Kalevi Pirttijärvi